HUMAN เปิดกระหึ่ม! บัวหลวงใจป้ำให้เป้าสูงลิ่ว 8 บาท
HUMAN เทรดวันแรกลุ้นราคาเหนืองจอง 100% ฟาก บล.บัวหลวงเคาะราคาเป้าสูงลิ่ว 8 บาท รับปัจจัยพื้นฐานธุรกิจ HR outsourcing สุดแกร่ง มีแนวโน้มเติบโตในอนาคต
12 ธ.ค. 2560

ผู้สื่อข่าวรายงานว่า ในวันนี้ (8 ธ.ค.60) บริษัท ฮิวแมนิก้า จำกัด มหาชน หรือ HUMAN จะเข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรมเทคโนโลยี หมวดธุรกิจเทคโนโลยีสารสนเทศและการสื่อสาร โดยจะเสนอขายหุ้นสามัญเพิ่มทุน (IPO) จำนวน 180 ล้านหุ้น ในราคา IPO ที่ 4 บาท แบ่งเป็นเสนอขายต่อประชาชนทั่วไป จำนวน 153 ล้านหุ้น และเสนอขายต่อกรรมการ ผู้บริหาร และพนักงานของบริษัท จำนวน 27 ล้านหุ้น โดยมี บล.ฟินันเซีย ไซรัส เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
ทั้งนี้ ปัจจุบันบริษัทมีทุนจดทะเบียนจำนวน 340.00 ล้านบาท และมีทุนที่ออกและเรียกชำระแล้วจำนวน 250.00 ล้านบาท แบ่งออกเป็นหุ้นสามัญจำนวน 500.00 ล้านหุ้น มูลค่าที่ตราไว้หุ้นละ 0.50 บาท ภายหลังการเสนอขายหุ้นต่อประชาชนในครั้งนี้ บริษัทจะมีทุนที่ออกและเรียกชำระแล้วจำนวน 340.00 ล้านบาท แบ่งออกเป็นหุ้นสามัญจำนวน 680.00 ล้านหุ้น มูลค่าที่ตราไว้หุ้นละ 0.50 บาท
ด้านนายสุนทร เด่นธรรม ประธานเจ้าหน้าที่บริหาร HUMAN เปิดเผยว่า บริษัทเชื่อมั่นว่าเมื่อเข้าซื้อขายในตลาดหลักทรัพย์แห่งประเทศไทย (ตลท.) จะสามารถยืนเหนือราคาไอพีโอที่ 4 บาทต่อหุ้นได้ เนื่องจากมีปัจจัยพื้นฐานที่แข็งแกร่ง ผลประกอบการเติบโตก้าวกระโดดอย่างต่อเนื่อง ประกอบกับผู้บริหารและบุคลากรในองค์กรมีประสบการณ์มีความเชี่ยวชาญในธุรกิจมาเป็นเวลานานกว่า 30 ปี
โดยในช่วง 3 ปีที่ผ่านมา กำไรสุทธิของ HUMAN มีการเติบโตขึ้นจาก 25.58 ล้านบาท ในปี 2557 เป็น 71.06 ล้านบาท ในปี 2559 คิดเป็นอัตราการเติบโตเฉลี่ย 66.67% ต่อปี ขณะที่งวด 9 เดือนแรกของปี 2560 กำไรสุทธิอยู่ที่ 55.94 ล้านบาท เติบโต 75.20% จากงวดเดียวกันของปีก่อนและมีอัตราส่วนหนี้สินต่อส่วนผู้ถือหุ้น D/E อยู่ในระดับต่ำ โดยปี 2559 อยู่ที่ 0.34 เท่า
“ในช่วงที่เปิดให้จองซื้อหุ้น มีนักลงทุนให้ความสนใจและมีความต้องการเข้ามามาก ซึ่งสะท้อนให้เห็นว่านักลงทุนมั่นใจในธุรกิจการให้บริการด้านทรัพยากรบุคคลที่ครบวงจรด้วยซอฟต์แวร์ที่พัฒนาเอง รวมถึงองค์กรต่างๆ ในไทยหันมาใช้ Outsource มากยิ่งขึ้น และปัจจุบัน HUMAN มีองค์กรขนาดใหญ่ที่มอบความไว้วางใจให้ดูแล อาทิ กลุ่มไมเนอร์ กรุ๊ปและกลุ่มเทสโก้โลตัส เป็นต้น โดยรวมๆ มีลูกค้าที่ดูแลอยู่ราว 400 บริษัท คิดเป็นแอคเคาท์พนักงานที่ดูแลอยู่กว่า 2 แสนคน จึงมั่นใจว่าเมื่อหุ้น HUMAN เข้าเทรดแล้วจะสามารถยืนเหนือราคาจองและให้ผลตอบแทนที่น่าพอใจ” นายสุนทร กล่าว
ทั้งนี้ บริษัทตั้งเป้าหมายการเติบโตในปี 61 ต่อเนื่องราว 25-30% ไม่รวมรายได้จากการเข้าซื้อกิจการ โดยรายได้หลักเป็นรายได้ประจำมาจากการบริการซอฟต์แวร์ด้าน HR ที่บริษัทมีส่วนแบ่งการตลาดในประเทศไทยมากกว่า 50% ซึ่งบริษัทคิดค่าบริการตามจำนวนพนักงาน โดยมีค่าบริการราว 100-300 บาท/ราย/เดือน และในปีหน้าคาดว่าจะมีจำนวนการให้บริการกับพนักงานบริษัทต่างๆ เพิ่มขึ้นอีกราว 3 หมื่นราย เนื่องจากขณะนี้มีการเจรจากับลูกค้าที่เป็นบริษัทขนาดใหญ่ที่มีพนักงานในระดับหมื่นคนไว้แล้ว
นอกจากนั้น บริษัทยังเตรียมพัฒนาแบรนด์ภายใต้ บริษัท โปรเฟสชั่นแนล เอ้าท์ซอสซิ่ง โซลูชั่นส์ จำกัด (POS) ผู้ให้บริการรับช่วงจัดทำเงินเดือน (Payroll Outsourcing) รายใหญ่รายหนึ่งในประเทศไทย ที่ HUMAN เข้าซื้อกิจการมาเมื่อปี 59 เพื่อทำตลาดการให้บริการกับองค์กรขนาดเล็กที่มีจำนวนพนักงานในระดับต่ำกว่า 100 คน เช่น ธุรกิจสตาร์ทอัพ และ เอสเอ็มอี เป็นต้น ซึ่งแยกออกจากกลุ่มลูกค้าหลักของ HUMAN ที่เน้นองค์กรขนาดใหญ่
ส่วนบริษัทสำนักงานที่ปรึกษาทางธุรกิจและการบัญชี จำกัด (ABA) ที่ HUMAN เข้าซื้อกิจการมาในช่วงก่อนหน้านี้ ช่วยเพิ่มบริการของกลุ่มบริษัทในการให้บริการจัดทำบัญชีและการเงิน (Finance &amp; Accounting Outsourcing) ทำให้บริษัทสามารถให้บริการ Outsourcing ได้ครบวงจรมากขึ้น
อีกทั้งยังมีแผนจะซื้อกิจการ (M&amp;A) เพิ่มเติมด้วยเงินส่วนใหญ่ที่ได้จากการระดมทุนด้วยการเสนอขายหุ้น IPO ในครั้งนี้ เพื่อเข้าซื้อกิจการสำนักงานบัญชีขนาดเล็กที่มีอยู่เป็นจำนวนมากในประเทศไทยแล้วนำมาควบรวมกิจการกัน โดยคาดว่าจะเข้าเจรจากับบริษัทจำนวน 25 ราย จากทั้งหมดที่มีอยู่ประมาณ 100 รายที่ขึ้นทะเบียนไว้กับกระทรวงพาณิชย์ ซึ่งในปี 61 น่าจะเริ่มทยอยมีข้อสรุปได้ 2-3 ราย
ทั้งนี้ การซื้อกิจการบริษัทผู้จัดทำบัญชีดังกล่าวจะส่งผลดีกับตัวบริษัท คือ ช่วยเพิ่มยอดการใช้บริการซอฟต์แวร์ด้านการเงินที่บริษัทพัฒนาขึ้น ซึ่งจะช่วยให้บริษัทมีต้นทุนต่อหน่วยลดลง และมีรายได้จากกิจการจัดทำบัญชีเข้ามาเสริม
ขณะเดียวกัน บริษัทยังศึกษาการขยายตลาดในต่างประเทศ ได้แก่ เวียดนาม อินโดนีเซีย และฟิลิปปินส์ หลังจากการเปิดให้บริการในสิงคโปร์และมาเลเซียประสบความสำเร็จเป็นอย่างดี โดยกิจการในสิงคโปร์ที่เปิดมายังไม่ถึงปีเริ่มทำกำไรแล้ว ส่วนในมาเลเซียที่เพิ่งเปิดเมื่อไม่กี่เดือนที่ผ่านมามีลูกค้าแล้ว 2 ราย และเชื่อว่าปีนี้จะไม่ขาดทุนอย่างแน่นอน
อนึ่ง ในช่วงปลายปี 59 บริษัทได้จัดตั้ง Humanica Asia Private Limited (HAP) ในสิงคโปร์ เพื่อรองรับความต้องการในการใช้งานซอฟต์แวร์ Humatrix ในประเทศต่างๆ เช่น สิงคโปร์ มาเลเซีย และญี่ปุ่น โดยมีการ Localize ซอฟต์แวร์เพื่อให้เหมาะกับกฎหมายภาษี และกฎหมายแรงงานของแต่ละประเทศ
ด้านนายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน เปิดเผยว่า HUMAN ได้รับความสนใจจองซื้อเข้าอย่างมากจากการเปิดจองซื้อหุ้นในช่วงที่ผ่านมา โดยการเสนอขายหุ้นต่อประชาชนทั่วไปครั้งแรกจำนวน 180 ล้านหุ้น มูลค่าที่ตราไว้ (พาร์) 0.50 บาทต่อหุ้น ในราคาเสนอขายหุ้นละ4.00 บาท มีนักลงทุนสถาบันเสนอความต้องการเข้ามาเป็นจำนวนมาก
ทั้งนี้ HUMAN ได้รับความสนใจเป็นอย่างมากเนื่องจากมีปัจจัยพื้นฐานที่แข็งแกร่งจากการพัฒนาซอฟต์แวร์เป็นของตนเองครบทุกฟังก์ชั่นการใช้งาน และสามารถรองรับความต้องการที่ซับซ้อน ส่งผลให้ HUMAN เป็นผู้นำในธุรกิจ HR Outsourcing ในประเทศไทย เป็นผลให้ที่ผ่านมาบริษัทมีผลประกอบการเติบโตอย่างต่อเนื่อง
อีกทั้งยังมีแนวโน้มที่จะเติบโตในระดับสูงต่อเนื่องในอนาคต เพราะหลังจากได้รับเงิน IPO จะทำให้บริษัทสามารถนำไปขยายการลงทุนธุรกิจเพื่อสร้างฐานให้ยิ่งใหญ่และแข็งแกร่งขึ้น โดยการเปิดจองซื้อหุ้น IPO ในช่วงที่ผ่านมาได้รับความสนใจจากนักลงทุนที่เข้ามาจองซื้อหุ้นเป็นจำนวนมาก ซึ่งเชื่อว่าปัจจัยเหล่านี้จะสร้างความมั่นใจให้กับนักลงทุนจนทำให้เข้ามาซื้อหุ้นในกระดานเพิ่มเติมเพื่อลงทุนหวังผลตอบแทนในระยะยาว ” นายสมภพ กล่าว
ด้านนักวิเคราะห์ บล.บัวหลวง ระบุในบทวิเคราะห์เมื่อวันที่ 6 ธ.ค. 60 ว่า แนะนำ “ซื้อ” หุ้น HUMAN ในราคาเป้าหมายที่ 8 บาท โดยอิง PE 41.2 เท่า ใกล้กับค่าเฉลี่ยอุตสาหกรรมในตลาดโลก โดยมองว่า HUMAN มีจุดเด่นใน 3 ประเด็น คือ 1.มี HR software ที่พัฒนาขึ้นเองให้เข้ากับสภาพการดำเนินธุรกิจในประเทศไทย  ซึ่งรองรับได้หลายหลายหมวดอุตสาหกรรม และมีสัดส่วนรายได้ถึง 75% ซึ่งคาดรายได้ส่วนนี้จะเติบโตต่อเนื่องเฉลี่ยปี 31% (CAGR)
2.ขณะนี้เป็นจังหวะที่ดีในการเติบโตของธุรกิจ software/HR/outsourcing ซึ่งเรามองว่าจะเป็นหนึ่งในอุตสาหกรรรมที่จะเติบโตไปพร้อมกับ Thailand 4.0 และ 3.ลักษณะธุรกิจที่เติบโต และเป็น defensive เพราะการให้บริการเป็นสัญญาตั้งแต่ 1-3 ปี และมีอัตราการต่อสัญญาสูงถึง 95% เราคาดกำไรจะเติบโตในอัตราสูงถึง 27% (CAGR ในช่วง 2017-19)